**V Š E O B E C N E Z Á V Ä Z N É N A R I A D E N I E**

**O B C E S T A N K O V A N Y**

**č. 2/2020**

Obec Stankovany v zmysle § 6 a §11 ods. 4 písm. g) zákona 369/1990 Zb. o Obecnom zriadení vydáva pre územie obce Stankovany toto

**Všeobecne záväzné nariadenie o miestnom poplatku za komunálne odpady a drobné stavebné odpady**

**Čl.1**

**Úvodné ustanovenia**

1.Základné náležitosti o poplatku sú ustanovené v § 77 až 83 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

**Čl.2**

**Predmet úpravy miestneho poplatku**

1. Predmetom je určenie náležitostí poplatku v zmysle splnomocňovacieho ustanovenia § 83 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

2. Toto všeobecne záväzné nariadenie upravuje:

1. sadzby poplatku k 1. januáru zdaňovacieho obdobia,
2. spôsob a lehotu zaplatenia poplatku pri množstvovom zbere,
3. podmienky na vrátenie poplatku alebo jeho pomernej časti,

3. Poplatok za komunálne odpady na území obce Stankovany sa stanovuje na základe množstvového (žetónového) systému zberu.

4. Zdaňovacím obdobím poplatku je kalendárny rok.

**Čl.3**

**Poplatok, poplatník a platiteľ poplatku**

1. Poplatok sa platí za činnosti nakladania so zmesovým komunálnym odpadom, triedený zber zložiek komunálneho odpadu, na ktoré sa nevzťahuje rozšírená zodpovednosť výrobcov a náklady presahujúce výšku obvyklých nákladov podľa osobitného predpisu.

Poplatok je povinný zaplatiť poplatník, ktorým je:

1. fyzická osoba, ktorá má v obci Stankovany trvalý pobyt alebo prechodný pobyt, alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len "nehnuteľnosť"),
2. právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,
3. podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

3. Ak má osoba podľa odseku 2 písm. a) v obci trvalý pobyt alebo prechodný pobyt a súčasne je oprávnená užívať alebo užíva nehnuteľnosť na iný účel ako na podnikanie, poplatok platí iba z dôvodu trvalého pobytu alebo prechodného pobytu. Ak má osoba podľa odseku 2 písm. a) v obci trvalý pobyt alebo prechodný pobyt a súčasne je podľa odseku 2 písm. c) fyzickou osobou oprávnenou na podnikanie a miestom podnikania je miesto jej trvalého pobytu alebo prechodného pobytu a v tomto mieste nemá zriadenú prevádzkareň, poplatok platí iba raz z dôvodu trvalého pobytu alebo prechodného pobytu. To neplatí, ak sa na poplatníka vzťahuje množstvový zber.

4. Poplatníkom nie je osoba, ktorej oprávnenie užívať nehnuteľnosť vyplýva z povahy právneho vzťahu s poplatníkom podľa ods.2, ak na jeho základe

1. užíva priestory nehnuteľnosti vyhradené na prechodné ubytovanie v zariadení na to určenom,
2. je hospitalizovaná v zariadení poskytujúcom služby zdravotnej starostlivosti,
3. sa jej poskytuje sociálna služba v zariadení sociálnych služieb pobytovou formou,
4. užíva z dôvodu plnenia povinností vyplývajúcich z pracovnoprávneho vzťahu, alebo iného obdobného vzťahu s poplatníkom nehnuteľnosť, ktorú má právo užívať, alebo ju užíva aj poplatník
5. v nehnuteľnosti, ktorú má poplatník právo užívať alebo ju užíva, vykonáva pre poplatníka práce alebo mu poskytuje iné služby v rámci výkonu svojej činnosti a pri tejto činnosti produkuje len komunálne odpady, alebo drobné stavebné odpady.

5. Poplatok od poplatníka v ustanovenej výške pre obec vyberá a za vybraný poplatok ručí

1. vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí,
2. správca, ak je vlastníkom nehnuteľnosti štát, vyšší územný celok alebo mesto (ďalej len "platiteľ").

6. Platiteľ a poplatník sa môžu písomne dohodnúť, že poplatok obci odvedie priamo poplatník; za odvedenie poplatku obci ručí platiteľ.

7. Ak viacero poplatníkov podľa odseku 2 písm. a) žije v spoločnej domácnosti, plnenie povinností poplatníka môže za ostatných členov tejto domácnosti na seba prevziať jeden z nich. Za poplatníka, ktorý nie je spôsobilý na právne úkony v plnom rozsahu, plní povinnosti poplatníka jeho zákonný zástupca, prípadne opatrovník. Povinnosti poplatníka nesmie za iného prevziať alebo plniť osoba, ktorá sa dlhodobo zdržiava mimo územia Slovenskej republiky alebo je nezvestná. Tieto skutočnosti, ako aj ich zmeny je osoba, ktorá za iného plní povinnosti poplatníka, povinná oznámiť obci.

8. Poplatková povinnosť vzniká dňom, ktorým nastane skutočnosť uvedená v odseku 2 a zaniká dňom, ktorým táto skutočnosť zanikne.

**Čl.4**

**Oznamovacia povinnosť**

1. Poplatník je povinný zapojiť sa do množstevného systému zberu komunálnych odpadov a drobných stavebných odpadov a splniť si oznamovaciu povinnosť do 30 dní odo dňa vzniku poplatkovej povinnosti a

1. uviesť meno, priezvisko, titul, rodné číslo, adresu trvalého pobytu, adresu prechodného pobytu (ďalej len „identifikačné údaje“); v prípade určeného zástupcu podľa Čl.3 ods.7 aj identifikačné údaje za ostatných členov domácnosti, a ak je poplatníkom osoba podľa Čl.3 ods. 2 písm. b) alebo písm. c), názov alebo obchodné meno alebo dodatok obchodného mena, sídlo alebo miesto podnikania a identifikačné číslo,
2. uviesť údaje rozhodujúce na určenie poplatku,

2. Zmeny skutočností rozhodujúcich na vyrubenie poplatku a zánik poplatkovej povinnosti v priebehu zdaňovacieho obdobia je poplatník povinný oznámiť obci do 30 dní odo dňa, keď tieto nastali.

3. Oznámenie k miestnemu poplatku za komunálne odpady je poplatník povinný podať obci na predpísanom formulári obce pre každé odberné miesto samostatne.

4. Ak poplatník podá obci Oznámenie k miestnemu poplatku za komunálne odpady pri zmene a zániku poplatkovej povinnosti, predloží spolu s Oznámením aj potvrdenie preukazujúce odôvodnenosť oznámenia.

5. Ak poplatník nesplní oznamovaciu povinnosť, nepredloží alebo odmietne predložiť potrebné údaje pre určenie miestneho poplatku za komunálne odpady, správca miestneho poplatku určí poplatok podľa pomôcok.

**Čl. 5**

**Množstvový zber**

1. V obci Stankovany je zavedený:

1. množstvový zber zmesového komunálneho odpadu – pre fyzické osoby, právnické osoby a fyzické osoby – podnikateľov,
2. množstvový zber drobného stavebného odpadu – pre všetkých poplatníkov.

2. Množstvový zber je zber komunálnych odpadov a zber drobných stavebných odpadov bez obsahu škodlivín, pri ktorom ich pôvodca platí poplatok ustanovený týmto všeobecne záväzným nariadením vo výške, ktorá je priamo úmerná množstvu vyprodukovaného druhu odpadov.

3. Minimálny počet vývozov určenej zbernej nádoby (110 l), sa pre jedného poplatníka stanovuje na 10 vývozov ročne, za ktoré poplatník zaplatí obci 25,30 Eur ročne. Na tieto vývozy dostane poplatník od obce požadovaný počet žetónov na označenie zbernej nádoby určenej na vývoz.

4. Výška poplatku pri množstvovom zbere zmesového komunálneho odpadu určeného pre fyzické osoby, právnické osoby a fyzické osoby – podnikateľov sa určí ako súčin sadzby poplatku, objemu zbernej nádoby a počtu vývozov za rok.

5. Poplatok pri množstvovom zbere drobných stavebných odpadov bez obsahu škodlivín sa platí za skutočne odovzdané množstvo drobných stavebných odpadov. Poplatník môže zaplatiť poplatok za drobný stavebný odpad aj viackrát v priebehu zdaňovacieho obdobia, a to zakaždým, keď odovzdá drobný stavebný odpad po dohode s konateľom Obecných lesov Stankovany, s.r.o..

**Čl. 6**

**Sadzby poplatku**

1. Sadzba poplatku je:

1. **Pre fyzické osoby:** 0,023 Eur za jeden liter zmesového komunálneho odpadu, t.j.

2,53 Eur za 1 žetón na 110 litrovú zbernú nádobu.

1. **Pre právnické osoby a fyzické osoby – podnikateľov:** 0,025 Eur za jeden liter zmesového komunálneho odpadu, t.j.

2,75 Eur za 1 žetón na 110 litrovú nádobu,

27,50 Eur za 1 žetón na 1100 litrovú nádobu.

1. 0,05 Eur za kilogram/liter drobného stavebného odpadu bez obsahu škodlivín.

**Čl. 7**

**Spôsob, forma a miesto na zaplatenie poplatku pri množstvovom zbere**

* 1. Poplatníci, u ktorých je zavedený množstvový zber zmesového komunálneho odpadu platia poplatok na základe písomného predpisu doručeného obcou. Poplatok je možné uhradiť na základe identifikačných údajov, ktoré obdrží platiteľ v písomnej forme od správcu poplatku:

1. bezhotovostným prevodom na účet č.. SK23 5600 0000 0083 1140 5001 vedený v Prima banka, a.s. Ružomberok.
2. hotovostnou platbou v pokladni Obecného úradu v Stankovanoch, Stankovany 133, zamestnancovi správcu poplatku, ktorý je poverený prijímať platby za poplatok, o čom sa poplatníkovi vydá príjmový pokladničný doklad.
3. Poplatok za množstvový zber drobného stavebného odpadu bez obsahu škodlivín zaplatí poplatník obci v hotovosti v pokladni obce. Pri odovzdaní drobného stavebného odpadu na mieste určenom obcou si poplatník prevezme vyplnené tlačivo s jeho identifikačnými údajmi (meno, priezvisko, adresa trvalého alebo prechodného pobytu, číslo OP) a údajom o hmotnosti odovzdaného drobného stavebného odpadu, ktoré bude podkladom pre zaplatenie poplatku. Poplatok sa určí ako súčin sadzby poplatku ustanovenej v čl. 6, bod 1 c) a hmotnosti odovzdaného drobného stavebného odpadu.

2. Poplatok v zmysle č. 6 ods. 1, písm a, b, c, tohto nariadenia je splatný jednorázovo do 15 dní odo dňa doručenia oznámenia o určení poplatku, pokiaľ správca miestneho poplatku neurčí v oznámení poplatku splatnosť poplatku inak.

**Čl. 8**

**Vrátenie poplatku**

1. Obec vráti poplatok alebo jeho pomernú časť poplatníkovi na základe písomnej žiadosti, ak mu zanikla povinnosť platiť poplatok v priebehu zdaňovacieho obdobia a preukáže splnenie podmienok na vrátenie poplatku alebo jeho pomernej časti.

2. Podmienky pre vrátenie poplatku alebo jeho pomernej časti sú:

1. poplatník nesmie byť dlžníkom obce,
2. musí zaniknúť dôvod spoplatnenia a to zrušenie trvalého resp. prechodného pobytu alebo zánik práva užívania nehnuteľnosti a pod.

**Čl.9**

**Záverečné ustanovenia**

Na tomto Všeobecne záväznom nariadení Obce Stankovany sa uznieslo Obecné zastupiteľstvo v Stankovanoch dňa 12.10.2020 uznesením č. 074/2020/05.

Všeobecne záväzne nariadenie č. 2/2020 o miestnom poplatku za komunálne odpady a drobné stavebné odpady nadobúda účinnosť 15. dňom od vyvesenia po schválení na úradnej tabuli obce Stankovany.

V Stankovanoch dňa: 29.10.2020

**JUDr. Vladimír Urban**

***starosta obce***

Návrh VZN vyvesený: 10.09.2020

zvesený: 28.09.2020

Schválené VZN vyvesené: 13.10.2020

zvesené: 29.10.2020